Notte de istiu

Cantu dulche e serena
est custa nott’e istìu
animada da una frisc’ispera
chi passat delicada e lena lena.

Su chelu che bidriera
luminosa e fantastica risplendet;
e in mesu sa luna tunda pendet
che una lantia manna.

Sas femminas si fàghene a sa gianna
e sèdene in carrera
ue giovanos b’hada e anzianos
a leare s’ispera.

Giògana sos pizzinos provianos,
filan sas bezzas subra e s’iscala.
Chie faeddat de s’annada mala,
chie de custa o s’atera regorta;

Chie amentat sa ighina morta
o calchi cogiuonzu andadu male.
Nde trazzana a fulana
o critican su tale

Chi tenet sa muzere pagu sana
e faghet cund’un’atera s’amore.
Nde attin su duttore
chi non inzertat mai meighina
ma si faghet pagare:
pugnalada a s’ischina.

Sos bezzos ziccan serios
e non intran in parte
a faeddare ’e custos istenterios.
Su sonnu finalmente

Faghet a tottu cantos recuire.
Si dan sa bona notte a drumire
andat s’umile zente
e restan sas carreras solitarias.

Paret sa idda morta.
Sola chen’iscorta
in sas lùghidas vias de sas àrias
sighit sa luna tunda a camminare.

Paret issa in su chelu
Una femmina bella innamorada
estida in biancu velu,
chi non podet in lettu riposare.